郊祀慶成詩
作者：陳襄
朝代：宋

paragraphs: 皇帝即位，厲精求治。
翼翼兢兢，以畏天異。
乃見宗廟，乃嚴郊祭。
赫赫烈祖，陟配上帝。
皇帝肇祀，心虔誠至。
齋居撤膳，夙興弗寐。
不履黄道，不御小次。
出宿于廟，陰雨翳翳。
既其徂郊，日出晰晰。
登丘奏假，天地澄霽。
禮終樂闋，神貺來暨。
皇帝還蹕，千乘萬騎。
雷動天旋，臣民欣慰。
御樓肆赦，躬冊丹地。
恩流澤洽，周匝無際。
惟誠感神，惟德銷沴。
皇帝能饗，時賜坐致。
臣願皇帝，事天寅畏。
左右惟賢，安民惟惠。
無咈忠諫，無輕政事。
日新一日，庶答天意。